b"\n_START_ARTICLE_\nMelissa Joan Hart\n_START_SECTION_\nPrimers anys\n_START_PARAGRAPH_\nComen\xc3\xa7\xc3\xa0 la seva carrera molt aviat. El seu primer comercial de televisi\xc3\xb3 fou per a una joguina anomenada Spalshy. Des d'aleshores, realitz\xc3\xa0 m\xc3\xa9s de 25 comercials abans de fer cinc anys. La seva carrera televisiva comen\xc3\xa7\xc3\xa0 el 1985 amb un paper menor a la minis\xc3\xa8rie Kane & Abel. L'any seg\xc3\xbcent tingu\xc3\xa9 un paper estel\xc2\xb7lar en un episodi de The Equalizer i un paper principal amb l'actriu Katherine Helmond a la pel\xc2\xb7l\xc3\xadcula Christmas Snow.\n_START_SECTION_\nClarissa Explains It All\n_START_PARAGRAPH_\nEl 1989 es present\xc3\xa0 a l'audici\xc3\xb3 per a una producci\xc3\xb3 de Broadway, The Crucible, que protagonitzava l'actor Martin Sheen, per\xc3\xb2 nom\xc3\xa9s qued\xc3\xa0 com a suplent de les tres joves protagonistes. Despr\xc3\xa9s protagonitz\xc3\xa0 la s\xc3\xa8rie Clarissa Explains It All. Aquesta s\xc3\xa8rie de Nickelodeon era una com\xc3\xa8dia sobre situacions di\xc3\xa0ries per les quals passava una jove. Arrib\xc3\xa0 a ser un gran \xc3\xa8xit i estigu\xc3\xa9 en antena durant quatre temporades. El programa li permet\xc3\xa9 obtenir quatre nominacions consecutives als Premis d'Artistes Joves, dels quals en guany\xc3\xa0 tres.\n_START_SECTION_\nSabrina, the Teeange Witch\n_START_PARAGRAPH_\nDespr\xc3\xa9s de la cancel\xc2\xb7laci\xc3\xb3 de la s\xc3\xa8rie, comen\xc3\xa7\xc3\xa0 la seva educaci\xc3\xb3 a la Universitat de Nova York, tot i que no complet\xc3\xa0 els seus estudis, perqu\xc3\xa8 reprengu\xc3\xa9 la seva carrera com a actriu el 1996 quan obtingu\xc3\xa9 el paper principal per a la s\xc3\xa8rie Sabrina, the Teenage Witch, on actu\xc3\xa0 juntament amb Caroline Rhea, Beth Broderick, Nate Richert i Nick Bakay. Aquesta s\xc3\xa8rie dur\xc3\xa0 set temporades. Durant el seu treball en la s\xc3\xa8rie tamb\xc3\xa9 aprofit\xc3\xa0 per treballar a Touched by an Angel._NEWLINE_El 1998 Melissa actu\xc3\xa0 en una petita part de la pel\xc2\xb7l\xc3\xadcula No puc esperar, protagonitzada per Jennifer Love Hewitt. La pel\xc2\xb7l\xc3\xadcula tractava d'un grup d'adolescents que s'havien graduat a secund\xc3\xa0ria en un suburbi de Los Angeles. Fou la protagonista de la pel\xc2\xb7l\xc3\xadcula Drive Me Crazy, que inclo\xc3\xafa un gran \xc3\xa8xit de Britney Spears.\n_START_SECTION_\nAltres projectes\n_START_PARAGRAPH_\nEl 2003, despr\xc3\xa9s del final de la s\xc3\xa8rie de Sabrina, the Teenage Witch, Hart i la seva companyia productora, Hartbreak Films, produ\xc3\xafren una minis\xc3\xa8rie anomenada Tying the Knot, documentant el seu casament amb el m\xc3\xbasic Mark Wilkerson, un dels membres del grup Course of Nature._NEWLINE_A partir del 2007 Hart ha protagonitzat diverses pel\xc2\xb7l\xc3\xadcules de televisi\xc3\xb3: Holiday in Handcuffs, My Fake Fiance i Satin. L'any 2009 protagonitz\xc3\xa0 Nine Dead i el 2010 la s\xc3\xa8rie Melissa & Joey."